
Text rozhodnutia
Súd: Krajský súd Bratislava Spisová značka: 5S/198/2013 Identifikačné číslo súdneho spisu: 1013201495 Dátum vydania rozhodnutia: 12. 12. 2013 Meno a priezvisko sudcu, VSÚ: JUDr. Anna Peťovská PhD. ECLI: ECLI:SK:KSBA:2013:1013201495.1 Uznesenie Krajský súd v Bratislave v právnej veci žalobcu: GRON, s.r.o., so sídlom Ľudovíta Fullu 3, Bratislava, IČO: 36 779 351, zastúpený advokátom JUDr. Pavlom Malichom, so sídlom AK Dunajská 25, Bratislava, proti žalovanému: Finančné riaditeľstvo SR, Lazovná 63, Banská Bystrica, o preskúmanie zákonnosti rozhodnutia žalovaného č. 1100302/1/241370/2013/5062-r zo dňa 28. mája 2013 a o návrhu na odklad vykonateľnosti, takto r o z h o d o l : Súd o d k l a d á vykonateľnosť rozhodnutia žalovaného č. 1100302/1/ 241370/2013/5062-r zo dňa 28. mája 2013 a rozhodnutia Daňového úradu Bratislava č. 9102407/5/717308/13/Stea zo dňa 22. februára 2013 do právoplatného rozhodnutia súdu vo veci samej vedenej na tunajšom súde pod sp.zn. 5S 198/2013. o d ô v o d n e n i e : Žalobou doručenou tunajšiemu súdu dňa 14.08.2013 sa žalobca domáhal postupom podľa druhej hlavy piatej časti O.s.p. preskúmania zákonnosti rozhodnutia žalovaného č. 1100302/1/241370/2013/5062-r zo dňa 28. mája 2013 a prvostupňového rozhodnutia č. 9102407/5/717308/13/Stea zo dňa 22. februára 2013 vo veci vyrubenia rozdielu dane z pridanej hodnoty za zdaňovacie obdobie 3. štvrťrok 2007 v sume 154.769,60 eur. Žalobca považujúc napadnuté rozhodnutia za vecne nesprávne a nezákonné z dôvodov ako ich v žalobe vymedzil navrhol, aby súd obidve napadnuté rozhodnutia zrušil a vec vrátil žalovanému na ďalšie konanie. S podaním žaloby žalobca zároveň podľa § 250c O.s.p. požiadal o odklad vykonateľnosti oboch napadnutých rozhodnutí. Ako dôvod odkladu uviedol, že okamžitý výkon rozhodnutia by mal pre neho závažné až likvidačné následky s poukazom na výšku sumy vyrubeného rozdielu dane z pridanej hodnoty, ktorú je povinný zaplatiť (154.769,60 eur). Ďalej, že je spoločnosťou s ručením obmedzeným s jediným spoločníkom so základným imaním 6638,78 eur a preukazoval priloženými prehľadmi pohybov na jeho účte vedenom v Tatra Banke a.s. nízku výšku disponibilných prostriedkov za posledný polrok pred podaním žaloby. Potom má za to, že uhradenie tak vysokej sumy v prospech štátu s najväčšou pravdepodobnosťou by viedlo k strate schopnosti plniť záväzky z podnikateľskej činnosti riadne a včas a k vzniku ďalších záväzkov na strane žalobcu, majúcich pôvod v jeho nesolventnosti, čo by v konečnom dôsledku napokon mohlo viesť až k vyhláseniu konkurzu na majetok žalobcu a k jeho následnému zrušeniu a zániku. Podľa § 250c veta druhá O.s.p., na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. V danom prípade súd návrh na odklad vykonateľnosti oboch napadnutých rozhodnutí uznal dôvodným s poukazom na osvedčenie hrozby závažnej ujmy žalobcu v spojitosti s výškou sumy vyrubeného rozdielu a stavom disponibilných prostriedkov na bankovom účte žalobcu vedenom v Tatra Banke, a.s. tak ako ich súdu osvedčil priloženými prehľadmi pohybov. Súd sa stotožnil s názorom žalobcu, že zaplatenie tak vysokej sumy by mohlo mať pre žalobcu až likvidačné následky i s prípadným následkom vyhlásenia konkurzu na majetok žalobcu, a preto odklad vykonateľnosti napadnutých rozhodnutí podľa § 250c vety druhej O.s.p. povolil tak, ako je uvedené vo výrokovej časti tohto uznesenia. Poučenie: Proti tomuto uzneseniu odvolanie nie je prípustné

